La maledizion clamade Dacia Arena e va indenant, ancje in cjase. Dopo vê pierdût la setemane stade cuintri dal Frosinone, l’Udin di Colantuono al piert ancje cuintri de Roma, che cussì e segne la otave vitorie consecutive intal campionât.
Tal prin timp l’Udin al subìs ad in plen la supremazie dai ospit; tal secont al fâs alc di plui, ma ancjemò masse pôc par mostrâ di vê il cûr, il cerviel, lis gjambis e il snait che a coventin par zuiâ di balon in gjenerâl e ancjemò di plui par scombati par no sbrissâ in serie B, intune domenie là che la vitorie dal Carpi cul Frosinone e alce la cuote salvece e e fâs svicinâ inmò la zone retrocession.
I blancs e neris si presentin tal cjamp dal Stadi Friûl (e vonde: ancje se i media talians e la stesse societât Udinese a van indenant doprant une altre denominazion) cuntun 4-3-3 fals, stant che di pontis efetivis a’nd è dome une, Thereau. Cun di fat ni Bruno Fernandes, che al è vonde atîf tal meti in conession la prime cu la seconde linie, ni Edenilson, che al zuie une partide che e va daûr dal so standard piês, no son atacants vêrs. La linie mezane e viôt Lodi a direzi e Badu e Halfredsson in fase di interdizion, intant che daûr Widmer al è l’esterni di diestre, cun licence di sburtâ indenant, tal mieç a son Danilo e Felipe e a çampe al è Ali Adnan.
In teorie e varès di jessi une scuadre eculibrade, in stât di fâi cuintri a une siore Roma, no dome cun chê di ridusi l’impat dal atac zâl e ros, ma ancje par provâ a jessi pericolose des bandis di Szczesny. In pratiche tal cjamp si viodin dome i romaniscj, che a van dongje dal gol za dopo trê minûts cun Dzeko, che cul cjâf al disfrute un cross di El Shataawy (ma Karnezis al pare), e che a disvilupin un zûc ordenât, concret e dinamic, che ju puarte a vierzi lis segnaduris al cuart di ore dal prin timp propit cun Dzeko, dopo di un tentatîf di Perotti mandât in corner dal puartîr blanc e neri e prime di une altre conclusion di Salah.
L’Udin al reagjìs cemût che al rive: al fâs pôc o nuie, a part cualchi iniziative individuâl di Bruno Fernandes, che al veve provât a tirâ in puarte, ma cence precision, ancjemò prime dal gol di Dzeko. La Roma no si scompon e e continue a fâ il so zûc, che al prodûs altris conclusions di Dzeko e di Perotti, intant che l’Udin si fâs viodi des bandis di Szczesny dome cuntun tîr di Lodi.
Tal secont timp i blancs e neris a partissin cuntune marcje in plui, stant che cun Zapata a vuadagnin pês in atac. Dopo trê minûts Bruno Fernandes i da la bale buine a Thereau pe prime vere ocasion dal Udin di dute la partide: il francês al tire in puarte e Szczesny si salve in corner. Te azion seguitive al è Zapata che al tire cul cjâf, ma al cjape il pâl, intant che i blancs e neris a mantegnin almancul par un pôc une tension ofensive preseabile, cul sburt di Widmer e Ali Adnan che a partissin di lontan su lis corsiis esternis, cu la interdizion di Badu e Halfredsson e cu lis conclusions di Thereau e Bruno Fernandes.
La Rome si difint e si organize te fasse mezane, cun chê di no pierdi il control de partide, di alçâ la sô linie di zûc e di tornâ al atac, cul risultât – dopo di une ocasion mancjade di Badu – di fâsi vive des bandis di Karnezis cun El Sharaawy e cun Perotti.
Al somee che la cundizion de Roma e ledi al mancul e che i ospits a e sintidin il pês de partide cul Real Madrid, ma l’Udin nol rive a profitâ dal moment e cussì e rive la seconde segnadure romaniste cun Florenzi. Pai blancs e neris la situazion si fâs grivie e penze e il public di cjase al sivile smonât e avilît. Al rive il gol Bruno Fernandes e si impie une flamute di sperance, che però si distude cuntun tîr fûr bersai di Matos e cu la conclusion de partide.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn